SET ขานรับปัจจัยบวกตปท. ปิดเช้าดีด 7.45 จุด บ่ายคาดแกว่ง 1,510-1,490 จุด
SET ปิดเช้าบวก 7.45 จุด หรือ 0.50% มาที่ 1,503.96 จุด มูลค่าซื้อขายที่ 13,698.78 ล้านบาท บ่ายคาดเคลื่อนไหวในแดนบวก พร้อมให้กรอบการแกว่ง 1,510-1,490 จุด
31 มี.ค. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (31 มี.ค.) บวก 7.45 จุด หรือ 0.50% มาที่ 1,503.96 จุด สูงสุดที่ 1,505.47 จุด ต่ำสุดที่ 1,498.89 จุด มูลค่าซื้อขายที่ 13,698.78 ล้านบาท
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึงตลาดหุ้นไทยเช้านี้ปรับตัวขึ้นตามตลาดหุ้นอื่นในภูมิภาคที่ส่วนใหญ่อยู่ในแดนบวกตามดาวโจนส์ หลังจากตัวเลขเศรษฐกิจของสหรัฐออกมาดี และจีนมีมาตรการผ่อนคลายทางการเงินเพิ่มเติม
สำหรับปัจจัยในประเทศดูเหมือนยังมีสารพัดปัญหา ทั้งเรื่องธุรกิจการบินที่จะต้องติดตามดูว่าจะบานปลายหรือไม่ หลังจากที่ญี่ปุ่นมีการห้ามเพิ่มเที่ยวบิน โดยเฉพาะจีนและเกาหลีใต้ต้องติดตามอย่างใกล้ชิด ส่วนเม็ดเงินจากทริกเกอร์ฟันด์นั้นอาจยังคาดหวังอะไรไม่ได้มาก และต้องรอให้พ้นวันนี้ไปก่อน เนื่องจากเป็นวันสุดท้ายของการทำ Window Dressing ก่อนปิดงบไตรมาสแรกปีนี้
แนวโน้มการลงทุนบ่ายนี้ คาดว่าตลาดจะอยู่ในแดนบวกในลักษณะซึมๆ เนื่องจากวอลุ่มเทรดที่เบาบาง พร้อมให้กรอบการแกว่งไว้ที่ 1,510-1,490 จุด